《晚宿双峰驿楼与故人陈哲言别》
宋代·王偁

山暝烟已敛，林凉月初生。
扁舟泊江汜，候吏欣相迎。
登楼引孤兴，开筵坐空明。
杯分剑溪绿，帘卷双峰青。
几席湛碧流，兰气浮冠缨。
泠泠露丛鹊，中夜四五惊。
偶因念物性，终焉感吾情。
十年怀一枝，三匝栖未宁。
兹晨胡为哉，又逐孤云征。
良宵一邂逅，明发增屏营。
萧萧众籁寒，万壑同时鸣。
缄辞别知己，解缆摇行旌。

作者简介：一作王称，字季平，南宋眉州（今四川眉山）人。庆元年间(1195—1200)为吏部郎中，后任承政郎、龙州知州，最后官至直秘阁。致力于史学，搜罗北宋九朝事略，撰成史书《东都事略》130卷。另著有史书《西夏事略》。